
Kémiai reakciók Raman-jel alapú szabályozásának fejlesztése

      A folyamat analitikai technológiák (PAT) alkalmazása, a modern gyógyszeripar egyre alapvetőbb eszközzé válik, mert így tudják biztosítani a termék megfelelő minőségét és a piaci versenyképességet. E trendeknek megfelelően a Szerves Kémia és Technológia Tanszéken olyan rendszer fejlesztése folyik, amely valós idejű Raman spektrometriás mérésekkel képes egy szakaszos-félfolytonos reaktorban végbemenő folyamatok nyomon követésére. E spektrumok értékelésével lehetőség nyílik a reaktorban lejátszódó folyamatok mélyebb megértésére, illetve azok szabályozására is, egy az egész berendezést irányító folyamatirányító számítógép segítségével.

     Az OTDK dolgozatomban a berendezésen elvégzett szoftveres fejlesztéseimet, illetve a vele végrehajtott kísérletléti eredményeimet mutatom be. A szoftveres fejlesztés eredményeként a kemometriai feldolgozást, a spektrumok kiértékelését jelentősen hatékonyabbá tettem. Raman spektrometriás módszeren alapuló szabályozási algoritmusokat dolgoztam ki oximálási reakciók szabályozására. A szabályozás egyik eredménye a reakció végpontjának pontos megállapítása, a másik eredménye, hogy a reagens adagolásának módosításával sikerült megakadályozni az intermedier felhalmozódását. Az oximálásban elért eredményeket rangos nemzetközi folyóiratban is publikáltuk*.

